CIVIS anunță o nouă ediție a micro-programului Civic Engagement. Studenții Universității din București, invitați să aplice până pe 18 octombrie 2024
Micro-programul CIVIS Civic Engagement, lansat de Universitatea din București, Universitatea Autonomă din Madrid și Universitatea din Tübingen este din nou deschis pentru înscrieri. Până pe data de 18 octombrie 2024, studenții din ciclurile de licență și masterat interesați să combine mai multe cursuri și module într-o singură modalitate de studiu coerentă și concisă pot aplica pentru acest micro-program. 
Civic Engagement este gândit astfel încât să inspire participanții să contribuie activ în societate, aplicând cunoștințele academice în practică. Participanții vor învăța, astfel, să-și asume responsabilități, vor câștiga experiență lucrând pentru comunitate și vor interacționa cu alți studenți din Europa, pentru a obține o imagine cât mai amplă asupra provocărilor societății de azi.
Datorită utilizării mobilității virtuale, mixte și fizice, studenții își pot construi propriul micro-program flexibil, fără acele bariere care limitează adesea participarea la cursurile tradiționale de la nivel european. În plus, având în vedere că un microprogram este conceput și furnizat în comun de mai multe universități din cadrul Alianței CIVIS, aceste opțiuni de mobilitate deschid calea către noi experiențe de învățare, pedagogii inovatoare, schimburi culturale, multilingvism și conexiuni cu alți studenți din Alianța CIVIS.
Însă acest program urmărește nu doar dezvoltarea personală, ci și profesională a participanților. La finalul său, participanții vor primi Pașaportul CIVIS, unul dintre primele instrumente care recunoaște și înregistrează experiențele educaționale la nivel european. 
În plus, participanții la BIP-ul CIVIS „Civic Engagement and Football: A Transdisciplinary Approach” pot obține, de asemenea, credite pentru micro-programul CIVIS Civic Engagement. Înscrierile pentru BIP-urile CIVIS vor debuta pe 16 septembrie 2024 și se pot realiza aici.
Sesiuni și ședințe de informare, organizate atât online, cât și fizic, la Universitatea din București
Pentru a putea răspunde tuturor nelămuririlor, creatorii programului organizează miercuri, 2 octombrie 2024, în intervalul orar 11:00-12:00 CET, o ședință online de informare. Persoanele interesate se pot înscrie aici până marți, 1 octombrie 2024.
De asemenea, mai multe detalii pot fi obținute și prin participarea la întâlnirea organizată joi, 3 octombrie, începând cu ora 10:00, în sala Senatului Universității din București (Rectoratul UB, șos. Panduri, nr. 90). În cadrul întâlnirii, profesorii implicați în organizarea de cursuri și programe CIVIS vor răspunde studenților la toate întrebările legate de aceste oportunități de studiu.  
Alegând să urmezi un micro-program CIVIS, îți poți construi propriul curriculum și urma propriile interese, aprofundându-ți cunoștințele într-unul dintre cele cinci domenii de bază ale CIVIS sau extinzându-ți opțiunile transdisciplinare.
Programele sunt organizate pentru studenți de la toate facultățile din cadrul universităților membre CIVIS, pe o perioadă de maximum 3 ani (sau până la finalizarea studiilor). Fiecare micro-program oferă între 5 și 15 puncte de credit ECTS, care pot fi recunoscute integral sau parțial în cadrul programului principal de studii de către universitatea de origine, în conformitate cu legislația națională și practicile instituționale.

